KOMISIJOS REGLAMENTAS (ES) Nr. 1257/2009
2009 m. gruodžio 15 d.
iš dalies keičiantis Reglamentą (EB) Nr. 391/2007, nustatantį išsamias Tarybos reglamento (EB) Nr. 861/2006 įgyvendinimo taisykles dėl valstybių narių išlaidų, patirtų įgyvendinant bendrajai žuvininkystės politikai taikomas stebėsenos ir kontrolės sistemas
EUROPOS KOMISIJA,
atsižvelgdama į Europos bendrijos steigimo sutartį,
atsižvelgdama į Sutartį dėl Europos Sąjungos veikimo,
atsižvelgdama į 2006 m. gegužės 22 d. Tarybos reglamentą (EB) Nr. 861/2006, nustatantį Bendrijos finansines priemones, skirtas bendrai žuvininkystės politikai ir jūrų teisei įgyvendinti (1), ypač į jo 31 straipsnį,
kadangi:
(1)
Įgyvendindama Tarybos reglamentu (EB) Nr. 2371/2002 (2) nustatytus bendrosios žuvininkystės politikos tikslus ES nuo 1990 m. finansuoja žuvininkystės kontrolės ir įgyvendinimo srities valstybių narių veiksmus.
(2)
Reglamente (EB) Nr. 861/2006, be kita ko, numatytos ES finansinės priemonės žuvininkystės kontrolės, tikrinimo ir priežiūros išlaidoms 2007-2013 m. kompensuoti. Komisijos reglamente (EB) Nr. 391/2007 (3) nustatytos išsamios tokių priemonių įgyvendinimo taisyklės.
(3)
Atsižvelgiant į patikimo finansų valdymo principą, valstybėms narėms turi būti pateiktos aiškios taikytinos taisyklės, kad jos galėtų pasinaudoti ES finansine parama žuvininkystės kontrolės ir įgyvendinimo srities išlaidoms kompensuoti.
(4)
Taisyklės, taikomos ES finansiniam įnašui į nacionalines kontrolės programas, turėtų būti paprastesnės ir aiškesnės.
(5)
Išlaidų kompensavimo paraiškos turi būti susietos su konkrečiu Komisijos sprendimu, kuriuo patvirtinamas projektas, su kuriuo susijusias išlaidas prašoma kompensuoti.
(6)
Turėtų būti nustatytos specialios išlaidų, patirtų įgyvendinant pagal kelis iš eilės Komisijos sprendimus bendrai finansuojamus projektus, tinkamumo nustatymo taisyklės.
(7)
Su konkrečiu projektu susijusios išlaidų kompensavimo paraiškos gali būti siunčiamos Komisijai projektui dar nesibaigus. Todėl valstybės narės turėtų kreiptis dėl kompensacijos tam tikru laikotarpiu nuo dienos, kai išlaidos buvo patirtos; antraip laikoma, kad išlaidos neatitinka reikalavimų.
(8)
Todėl Reglamentą (EB) Nr. 391/2007 reikėtų atitinkamai iš dalies pakeisti.
(9)
Šiame reglamente nustatytos priemonės atitinka Žuvininkystės ir akvakultūros komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 391/2007 iš dalies keičiamas taip:
1.
7 straipsnis iš dalies keičiamas taip:
a)
1 dalis papildoma šia pastraipa:
„Jei projektai bendrai finansuojami pagal kelis iš eilės Komisijos sprendimus, pirma pastraipa taikoma tik pirmajam iš Komisijos sprendimų, kuriais patvirtinami atitinkami projektai.“
b)
Straipsnis papildomas šia 2 dalimi:
„2. Išlaidos, dėl kurių per 11 straipsnio 1 dalyje nustatytą laikotarpį kompensavimo paraiškų nepateikta, laikomos reikalavimų neatitinkančiomis išlaidomis.“
c)
Atitinkamai keičiama tolesnių pastraipų numeracija.
2.
11 straipsnis iš dalies keičiamas taip:
a)
1 dalis pakeičiama taip:
„1. Valstybės narės pateikia Komisijai išlaidų kompensavimo paraiškas per 12 mėnesių nuo metų, per kuriuos tos išlaidos patirtos, pabaigos. Tose paraiškose aiškiai nurodomas projektas ir Komisijos sprendimas, su kuriuo tos paraiškos susijusios.“
b)
4 dalis išbraukiama;
c)
6 dalis pakeičiama taip:
„6. Jei Komisija mano, kad paraiška neatitinka Reglamento (EB) Nr. 861/2006, šio reglamento ir Reglamento (EB) Nr. 861/2006 21 straipsnyje numatyto sprendimo sąlygų ar Bendrijos teisės aktų dėl viešųjų sutarčių sudarymo, ji pareikalauja, kad per vieną mėnesį nuo tokio Komisijos pareikalavimo valstybė narė pateiktų savo pastabas šiuo klausimu. Jei patikrinus patvirtinama, kad reikalavimų nebuvo laikomasi, Komisija atsisako kompensuoti visas tokias išlaidas ar jų dalį ir, kai tinkama, pareikalauja grąžinti nepagrįstas išmokas.“
3.
12 straipsnio 2 dalis pakeičiama taip:
„2. Išlaidos kompensuojamos eurais pagal valiutų keitimo kursą, paskelbtą Europos Sąjungos oficialiojo leidinio C serijoje tą mėnesį, kai sąskaita faktūra užregistruojama atsakingo Komisijos departamento apskaitos sistemoje.“
4.
14 straipsnis iš dalies keičiamas taip:
a)
2 dalies a punkto iv papunktis pakeičiamas taip:
„iv)
nebevykdomų projektų (jei tokių yra) sąrašas;“
b)
2 dalies b punkto iv papunktis pakeičiamas taip:
„iv)
neįgyvendintų projektų (jei tokių yra) sąrašas, nurodant ES įnašą į tuos projektus.“
5.
VI priedo d punkto vii papunktis pakeičiamas taip:
„vii)
informacija apie viešuosius pirkimus; visais atvejais, kai išlaidos viršija paskelbtas viršutines ribas, pridedamos Europos Sąjungos oficialiajame leidinyje paskelbtų konkurso skelbimų, vokų su pasiūlymais atplėšimo posėdžio protokolų, pasiūlymų vertinimo dokumentų, skelbimo apie konkurso laimėtoją ir sutarties kopijos. Išlaidoms, susijusioms su laivais ir orlaiviais, naudojamais ar iš dalies naudojamais žuvininkystės kontrolei atlikti, negali būti taikoma jokia ES viešųjų pirkimų taisyklių išimtis, atsižvelgiant į Sutarties dėl Europos Sąjungos veikimo 346 straipsnį;“
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2009 m. gruodžio 15 d.